寄題張欽夫春風樓
作者：楊萬里
朝代：宋

paragraphs: 樂齋先生子張子，獨立春風望洙泗。
四海無人萬古空，詠歌一聲滿天地。
不應東閣勝東山，浮雲於渠了不關。
只餘平生醫國手，未忍旁觀縮袖間。
樓中古書積至斗，樓外春江綠如酒。
權門得似聖門寒，萬波橫流獨回首。
向來沂上瑟聲希，由求相顧只心知。
至今留取一轉語，不知何詠亦何歸。